
Speciális tulajdonságú látszóbeton tervezése

 
Dolgozatomban egy meglévő látszóbeton receptúra optimalizálásával és speciális igényeknek megfelelő
látszóbeton receptúra kidolgozásával foglalkoztam. A tervezés során elsődleges cél a látszóbeton magas
esztétikai követelményeinek való megfelelés volt az ipari bedolgozhatóság, az optimális anyagjellemzők és a
gazdaságosság figyelembevétele mellett. Kísérleteink során 3 különböző igények kielégítésére szolgáló
látszóbeton receptúrát dolgoztunk ki.
Az 1/A receptúra esetén, az üzemben eredetileg is használt keverék optimalizálásával egy általános
igényeknek megfelelő látszóbeton összetételt dolgoztunk ki. Sikerült elérni az optimális bedolgozáshoz
szükséges konzisztenciát és annak megtartását a maximális bedolgozási idő végéig. A nyomószilárdság
megduplázása mellett homogén, esztétikus felületet kaptunk.
A 2-es receptúrát karcsú szerkezetek öntéséhez terveztük, ezért elengedhetetlen volt a nagy szilárdság és
emellett a minél kisebb korai zsugorodási repedésérzékenység elérése. A tömörítésből származó hibák
elkerülése és a megfelelő minőségű felület elérése érdekében öntömörödő képességű betont terveztünk.
Sikerült kialakítani és az üzem bedolgozási idejéig megtartani az öntömörödő képességet az egyszerű
bedolgozhatóság és a nagy szilárdság mellett. A repedésérzékenység csökkentése érdekében szálerősítést
alkalmaztunk a betonban és az egyes betonösszetételi jellemzőket is módosítottuk. A 2-es receptúra alapján
homogén felületű karcsú szerkezetek készíthetők.
A 3-as látszóbeton receptúrát sókivirágzásnak ellenállóan terveztük meg, fontos volt a homogén, repedésektől
és pórusoktól mentes felület. A 3/A receptúrában kohósalak cementet használva elértük, hogy a portland
cementhez képest 50 m%-kal kevesebb kalcium-hidroxid (Ca(OH)2) keletkezik, amely a kivirágzást okozza.
Cement kiegészítőanyagként mészkőliszt helyett metakaolint használtunk, mivel az a puccolán reakciója során
fogyasztja a Ca(OH)2-t, illetve önmaga nem tartalmaz mészkövet, ami később kimosódhat az anyagból.
Sikerült a 3/A receptúrával egy kivirágzásnak ellenálló és egységes, letisztult felületű betont eredményező
keveréket kidolgozni.



